Messire Èrthu d'la Mathe (15 dé Févri 1914 – 15 dé Dézembre 1994) fut né à La Trinneté, Jèrri. I' r'nonchit la vie d'un fèrmyi quand i' r'chut eune bourse pouor aller au Collège Victoria. D'ilo i' s'en fut à l'Unnivèrsité d'Cambridge où'est qu'il êtudyit l'Français. Ayant chouaîsi l'Japonnais pouor san sèrvice consulaithe, i' fut env'yé au Japon. Ses expéthiences là-bas asseûthîtent eune cârriéthe d'expèrt entouor l'Âsie.